U-I-287/08
Natisni
Opravilna št.:
U-I-287/08
Datum odločitve:
12. 2. 2009
ECLI:
ECLI:SI:USRS:2009:U.I.287.08
Akt:
Zakon o spremembah in dopolnitvah Zakona o denacionalizaciji (Uradni list RS, št. 65/98) (ZDen),  27. čl.
Izrek:
Pobuda za začetek postopka za oceno ustavnosti 27. člena Zakona o spremembah in dopolnitvah Zakona o denacionalizaciji (Uradni list RS, št. 65/98) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Paul Otto, Slovenj Gradec
Datum vloge:
26. 11. 2008
Vrsta odločitve:
sklep
Vrsta rešitve:
zavrženje
Dokument:
US28585
Dokument v PDF obliki:
U-I-287-08.pdf
82 KB
Prenesite datoteko
U-I-287/08-4
12. 2. 2009
SKLEP
Ustavno sodišče je v postopku za preizkus pobude Paula Otta, Slovenj Gradec, ki ga zastopa Manja Grosek, odvetnica v Mariboru, na seji 12. februarja 2009
sklenilo:
Pobuda za začetek postopka za oceno ustavnosti 27. člena Zakona o spremembah in dopolnitvah Zakona o denacionalizaciji (Uradni list RS, št. 65/98) se zavrže.
Obrazložitev
1. Pobudnik izpodbija v izreku tega sklepa navedeno zakonsko določbo. Zatrjuje, da je v neskladju z drugim odstavkom 14. člena, s 33. členom in z drugim odstavkom 155. člena Ustave. Pobudnik pravni interes utemeljuje z navedbo, da je bila izpodbijana zakonska določba uporabljena v sodnem postopku, v katerem je bila s sodbo Višjega sodišča v Mariboru v zvezi s sodbo Okrožnega sodišča v Slovenj Gradcu (obe sodbi prilaga pobudi) pravnomočno zavrnjena njegova tožba, s katero je zahteval, naj pristojno sodišče ugotovi, da je dedič do 1/8 zapuščine po pokojni Mariji Kac (tj. do dela nepremičnega premoženja, ki ji je bilo kot upravičenki do denacionalizacije vrnjeno v postopku denacionalizacije) in da mu toženci (tj. dediči pokojne zapustnice) izstavijo ustrezno zemljiškoknjižno listino. Predlaga, naj Ustavno sodišče izpodbijani 27. člen Zakona o spremembah in dopolnitvah Zakona o denacionalizaciji (ZDen-B) razveljavi.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, in hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82).
3. Pobudnik zoper sodbo Višjega sodišča v Mariboru, s katero je bil pravnomočno končan postopek, v katerem je bila uporabljena izpodbijana zakonska določba, ustavne pritožbe ni vložil. Glede na pogoj predhodne izčrpanosti pravnih sredstev pobudnik ne izkazuje neposrednega pravnega interesa za oceno ustavnosti izpodbijane zakonske določbe. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: podpredsednik dr. Ciril Ribičič ter sodnici in sodniki mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
dr. Ciril Ribičič
Podpredsednik